
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595 




Р Е Ш Е Н И Е
№ РС–253–20–080
			

Днес, на 15.07.2020 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:


Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
     

                       			      У С Т А Н О В И:


Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01/С-253/18.03.2020 г.
Сигналът е насочен против Мариан *** Цонев – кмет на Община Г.
В сигнала се съдържат твърдения за това, че Мариан *** Цонев едновременно заема длъжността кмет на Община Г. и е управител на търговско дружество. Твърди се, че Цонев не е предприел необходимите мерки да не бъде управител на „***“ ЕООД, ЕИК: *** и съдружник в „***“ ООД, ЕИК: ***. 
Към сигнала са  приложени извадка от Закона за държавния служител, справки от Търговския регистър и РЮЛНЦ, Учредителен акт на „***“ ЕООД, Дружествен договор на „***“ ООД.
КПКОНПИ служебно е събрала следните писмени доказателства: писмо с вх. № ЦУ 01/6935/30.04.2020г., Решение на ОИК Г. от 04.11.2019г., Удостоверение за избран кмет на община № 1/08.11.2019г., Заповед № АК-02-3Д-30/31.10.2019г., Заповед № АК-02-ЗД-40/04.11.2019г., Удостоверение с изх. № ОС-79/23.04.2020г., Решение № 3/20.11.2019г. на ОбС Г., Заповед № РД-01-217/14.04.2020г., Декларация по чл. 35, ал. 1, т. 1 от ЗПКОНПИ, Договор за продажба на дружествен дял от 27.11.2019г., протоколи от 27.11.2019г., молба от 20.11.2019г., Дружествен договор на „***“ ООД от 16.10.2019г., Декларации за имущество и интереси, писмо с изх. № ЦУ 01/7351/11.05.20120г., писмо с изх. № К-1549/15.05.2020г., писмо с чх. № Цу 01/8312/27.05.2020г., Удостоверения за съпруг/а и родствени връзки с изх. № 005 -009/18.06.2020г., писмо с вх. № ЦУ 01/10261 от 22.06.2020г.

Служебно е направена справка в НБД „Население“, Търговския регистър и регистър на ЮЛНЦ.



От събраните в хода на административното производство доказателства Комисията установи следното от фактическа страна:

Сигналът е подаден от физическо лице с посочени три имена, ЕГН, телефон, адрес и е подписан.
Мариан *** Цонев, ЕГН: *** е избран за кмет на Община Г., Област ***, съгласно Решение № 100-МИ от 04.11.2019г. на ОИК Г. и е встъпил в длъжност с полагане на клетва на 12.11.2019г., видно от удостоверение изх. № ОС-79/23.04.2020г. от ОбС Г..
Съгласно справка от Търговски регистър и регистър на ЮЛНЦ от 02.07.2020г., Мариан *** Цонев е управител и едноличен собственик на капитала на „***“ ЕООД, ЕИК: *** до 03.12.2019г. Същият е бил и съдружник в „***“ ООД, ЕИК: *** до 03.12.2019г.
Съгласно писмо с вх. № ЦУ 01/8312 от 27.05.2020г. на КПКОНПИ от Председателя на Постоянната комисия за протоводействие на корупцията и за предоствратяване  и установяване на конфликт на интереси към ОбС Г., в ОбС Г. няма предложения за решения и решения на ОбС Г. /мандат 2019-2023г./ относно дружествата „***“ ЕООД и „***“ ООД. Съгласно писмо с изх. № К-1549/15.05.2020г. и вх. № ЦУ 01/7742/18.05.2020г. на КПКОНПИ за периода 01.11.2019г. – 15.05.2020г. Община Г. не е сключвала договори с „***“ ЕООД и „***“ ООД.

При така установената фактическа обстановка, Комисията стигна до следните правни изводи:

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо висша публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Мариан *** Цонев като кмет на Община Г. е лице, заемащо висша публична длъжност по чл. 6, ал. 1, т. 32 от ЗПКОНПИ, считано от 12.11.2019г. 
Като управител и едноличен собственик на капитала на „***“ ЕООД и съдружник в „***“ ООД до 03.12.2019г., Мариан Цонев е свързано лице с посочените дружества на основание §1. т. 15, б „б“ от ДР на ЗПКОНПИ до 03.12.2019г.
В хода на производството не се събраха доказателства Мариан *** Цонев, в качеството си на кмет и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, да е упражнил правомощия по служба по отношение на „***“ ЕООД и „***“ ООД, което се потвърждава от получено писмо с изх. № К-1549/15.05.2020г. и вх. № ЦУ 01/7742/18.05.2020г. на КПКОНПИ,  съгласно което в периода  01.11.2019г. – 15.05.2020г. Община Г. не е сключвала договори с „***“ ЕООД и „***“ ООД.
Липсата на упражнени правомощия по служба от лицето, заемащо висша публична длъжност, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по  ЗПКОНПИ.
Твърденията в сигнала са изцяло за несъвместимост.  
Несъвместимостта не представлява конфликт на интереси, а нормата на §1, т. 7 от ЗПКОНПИ препраща към Конституцията или специален закон, в които се съдържат и правилата за нейното установяване, както и компетентните да сторят това органи, а именно - органът по избора или назначаването.  
На основание чл. 47, ал. 5 от ЗПКОНПИ сигнали, които не са от компетентността на Комисията се изпращат по компетентност на съответния орган. В тази връзка, сигналът следва да се изпрати на Постоянната комисия по Закона за противодействие на корупцията и за отнемане на незаконно придобитото имущество към Общински съвет Г. за предприемане на необходимите действия.

Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество 

Р Е Ш И:

НЕ УСТАНОВЯВА конфликт на интереси по отношение на Мариан *** Цонев, ЕГН: ***, кмет на Община Г. и в това си качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ поради липса на упражнени правомощия по служба по отношение на „***“ ЕООД и „***“ ООД, за периода от 12.11.2019г. – 15.05.2020г. 

ПРЕПРАЩА сигнал с рег. № ЦУ01/С-253/18.03.2020 г. на КПКОНПИ по компетентност на Постоянната комисия по чл. 72, ал. 2, т. 3 от ЗПКОНПИ към Общински съвет Г. за предприемане на необходимите действия. 

	Препис от Решението да се изпрати на Окръжна прокуратура ***, с оглед преценка за реализиране на правомощията по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 


КОМИСИЯ:


ЗАМЕСТНИК – ПРЕДСЕДАТЕЛ: …………/п/…………. /АНТОН СЛАВЧЕВ/ 

ЧЛЕН:……………………/п/……………………..…. /АНТОАНЕТА ЦОНКОВА/

ЧЛЕН:……………………/п/..…...………………………....... /ПЛАМЕН ЙОЦОВ/

ЧЛЕН:……………………/п/……………………………… /СИЛВИЯ КЪДРЕВА/	

